**Uunga siunnersuut:**

1. **Tikinnermi nioqqutissanik akitsuuteqanngitsunik eqqussisinnaaneq pillugu Namminersorlutik Oqartussat nalunaarutaat**

Nioqqutissanik eqqussuineq annissuinerlu pillugit Inatsisartut inatsisaat nr. 18, 30. oktober 1992-imeersumi § 11, imm. 2 aamma 3, § 17, imm. 1, § 18, imm. 2, § 30, imm. 1 aamma 2, § 35, imm. 1 aamma § 46, imm. 6 aamma 7, naapertorlugit aalajangersarneqarput:

*Tikinneq*

  **§ 1.**  Tikinnertut nunanit allanit tikinnermut atatillugu akitsuuteqarfimmut inuttut tikinnertut paasineqassaaq, tassani Danmark Savalimmiullu ilanngullugit. *Imm. 2.*Tikinnermi angalasup nioqqutissat tulliuttutut amerlassusillit nassarlugilluunniit pisiarisinnaavai:
1)  Arlaat:
a)  Sikaritsit 200-t, imaluunniit
b)  sikaat 50-it, imaluunniit
c)  cigarillot 100-t, imaluunniit
d)  tupat 250 g, imaluunniit
e)  sukuluut snusilluunniit 250 g.
2)  imusivissat immeriaannaalluunniit 200-t.
3)  imigassat kimittuut 22 procentimik qaffasinnerusumik aalakoornartortalik imaluunniit hedviinni 2,25 liiteri 15 aamma 22 procentit akornanni aalakoornartortalik.
4)  viinni nerriseq 2,25 liiteri 15 procent inorlugu aalakoornartortalik.
5)  immiaaqqat 2 liiteri.
6)  imeruersaatit kulsyrillit 2 liiterit imaluunniit imeruersaatit koffienitallit liiterimut 150 mg-mit annertunerusumik koffeinitallit.
7)  imeq imigassaq 1 liiteri.
8)  sukkulaatinit mamakujuttunillu nioqqutissiat katillugit 4 kg.
9)  savaaqqap savalluunniit neqaat katillugit 5 kg.
*Imm. 3.* Inuit 18-inik ukioqalereersimasut kisimik tupanit nioqqutissianik, imigassanik kimittuunik, viinninik immiaaqqanillu akitsuuteqanngitsunik eqqussisinnaapput.

**§ 2.** Nioqqutissanik § 1, imm. 2-mi taaneqartuni akitsuuteqanngitsunik tuniniaaneq mittarfinni niuertarfinnit, taamatut tuniniaasinnaanermut Akileraartarnermut ingerlatsivimmit akuersissuteqartuni taamaallaat pisinnaavoq.

 *Imm. 2.* § 1, imm. 2-mi taaneqartutut nioqqutissanik akitsuuteqanngitsunik tuniniaaneq, akileraartarnermut ingerlatsiviup akuersineratigut onlinikkut inniminniisarneq aqqutigalugu pisinnaavoq, kingornalu avataanit tikittumit nioqqutissat mittarfimmi boksimiittut, taamaallaat angalasup kode ammarsinnaasaa atorlugu aasinnaavai.

 *Imm. 3.* Akileraartarnermut ingerlatsivik imm. 1 aamma imm. 2 malillugu akuersissutinik tunniussinermini § 1, imm. 2, § 3, imm. 1 aamma § 4, imm. 1-imi nioqqutissat taaneqartut eqqunneqarnerannut nakkutilliinermut sunniuteqartumut atugassarititaasut erseqqinnerusut aalajangersarsinnaavai.

 *Assartuutini sulisut*

**§ 3.** Umiarsuarni timmisartunilu sulisut (assartuutini sulisut), umiarsuarni timmisartunilu nunat tamat akornanni ingerlaartuni sulisut, assartuutillu ingerlanneqarnerani tassaniluunniit sullissinermik suliaqartut, Kalaallit Nunaata avataani ullut unnuallu 15-init sivikinnerusumik uninngareernermi, uku nassarsinnaavaat:
1)  Arlaat:
a)  Sikaritsit 60-it, imaluunniit
b)  sikaat 40-t, imaluunniit
c)  cigarillosit 50-it, imaluunniit
d)  tupat 250 g, imalluunniit
e)  snusit 250 g sukuluulluunniit,
2)  hedviinni 2,25 liiteri imaluunniit viinni nerriseq 2,25 liiteri.

 *Imm. 2*.  Ullut unnuallu 15-ini ataqatigiissuni sivisunerusumik Kalaallit Nunaata avataaneereerluni tikinnermi, assartuinermi sulisut § 1-mi malittarisassat malillugit nioqqutissanik nassarsinnaapput.

 *Imartani atortuni/sanaartukkani sulisut*

**§ 4.** Imartani atortuni/sanaartukkani, tassani qilleriviit misissueqqaarnernut, ujarlernernut aatsitassanillu kulbrintinilluunniit qalluinermi suliaqartut, akitsuuteqarfimmi nunamut niunerminnut atatillugu uku arlaat nassarsinnaavaat.:
1)  Sikaritsit 60-it, imaluunniit
2)  sikaat 40-t, imaluunniit
3)  cigarillosit 50-it, imaluunniit
4)  tupat 250 g, imalluunniit
5)  snusit 250 g sukuluulluunniit,
*Imm. 2.*  Akitsuuteqanngitsunik niuersinnaanermi sioqqutsisumik minnerpaamik ullut unnuallu 15-it ataqatigiissuni akitsuuteqarfiup avataaniissimanissaq piumasaqaataavoq.
*Imm. 3.*  Imm. 1 malillugu akitsuuteqanngitsitsineq taamaallaat nioqqutissanut akitsuuteqarfiup avataani pisianut atuuppoq.

 *Nunani allamiut aalisariutaat*

**§ 5.** Nunat allamiut, tassani Savalimmiormiut qallunaallu ilanngullugit, aalisariutaanni Kalaallit Nunaata imartaani aalisartuni aammalu umiarsuarni Kalaallit Nunaata imartaaniinnerminni nioqqutissanik akitsuuteqanngitsunik nassataqarnissaminnut akuerineqarsimasuni, umiarsuup inuttaanut ataatsimut ullormut unnuamullu ataatsimut amerlanerpaamik ulluni 28-ni ataqatigiissuni naatsorsuullugu nassarneqarsinnaapput viinni 1 literi, imaluunniit hedviinni 0,5 literi, imaluunniit imigassaq kimittooq 0,25 literi, imaluunniit immiaaqqat 2 literit aamma tupanit nioqqutissiat 40 g.
*Imm. 2*.  Umiarsuarni inuttaasut, imm. 1 naapertorlugu nioqqutissanik akitsuuteqanngitsunik pissarsisimasut, akitsuuteqarfiusumit aallarnissartik pissutigalugu umiarsuarmit niusimasut nioqqutissanik akitsuuteqanngitsunik § 3-mi annertussusissamut aalajangersakkat annertoqataannik, nassataqarsinnaatitaapput.
*Imm. 3*.  Imm. 1 malillugu umiarsuarmut nioqqutissanik nassarneqartunik akitsuuteqanngitsitsineq taamaallaat nioqqutissanut akitsuuteqarfiup avataani pisianut atuuppoq.

*Takornariat nunani allamiut umiarsuaannut ilaasartaatiniittut*

**§ 6.**Takornariat nunat allamiut, tassani Savalimmiormiut qallunaallu ilanngullugit, umiarsuaannut ilaasartaatinut ilaasut umiarsuup Kalaallit Nunaata imartaaniinnerani akitsuuteqanngitsunik atugaqarsinnaatitaapput.
*Imm. 2.*Takornariat, imm. 1 naapertorlugu akitsuusigaanngitsumik atugaqartut, nioqqutissanik akitsuusigassanik allanik nunaliaasseqqusaanngillat, taamaallaat tupanit, sukkulaatinit aamma mamakujuttunit nioqqutissiat, nammineq atugassat. Kalaallit Nunaat aqqusaarlugu angerlamut aallarnermi takornariat § 1 naapertorlugu nioqqutissat akitsuuteqanngitsut nassarsinnaavaat.
*Imm. 3.*Imm. 1 naapertorlugu akitsuuteqannginnissaq taamaallaat nioqqutissanut, umiarsuup akitsuuteqarfiusup avataani pisiarisimasaanut, atuuppoq.

 *Akitsuuteqartitsinnginnermut tunngaviit*

**§ 7.** §1 aamma §§-it 3 - 6 malillugit akitsuusiinnginnissamut piumasaqaataavoq pisiat inuup nammineq nassassagai angalanermiluunniit nassataminnut ilanngullugit nassassagai, taamaalilluni pisiat Akileraartarnermut ingerlatsivimmut takutinneqarsinnaaqqullugit.

*Nakkutilliineq*

**§ 8.**  Suliffeqarfiit § 2, imm. 1, naapertorlugu tikittunut akitsuuteqanngitsunik nioqqutissanik tuniniaasinnaanermut akuersissuteqartut, imigassanik aalakoornartortalinnik kiisalu tupanik nioqqutissianik tunisinerminnut atatillugu, angalasut nunanit allanit tikinnerannut uppernarsaatitut boardingkortimik takutitsinissaat piumasaqaatigissavaat.

 **§ 9.** § 2, imm. 2 naapertorlugu suliffeqarfiit tikittunik akitsuuteqanngitsunik tuniniaanissamut akuersissuteqartut, tassani nammineq sullinnermi aaqqissutit ilanngullugit, imigassanik aalakoornartortalinnik kiisalu tupanik nioqqutissianik tunisinermi, angalasut pisinerminni nioqqutissanilluunniit inniminniinerminni atiminnik angalanermullu paasissutissanik tunniussinissaat piumasarissavaat, tassani angalanerup ullua kiisalu aallarfik tikiffillu ilanngullugit.

 **§ 10.** Angalasut tamarmik, tassani nunatsinni angalasut ilanngullugit, mittarfimmiinnerminni qinnuigineqarnerminni boardingkortimik atorsinnaasumik takutitsissapput.

 *Pineqaatissiissutit*

**§ 11.**  Kalaallit Nu­naanni pinerluttulerinermik inatsimmi maleruagassat naapertorlugit akiliisitsinermik pineqaa­tissinneqarsinnaavoq:

1) § 1, imm. 2, § 3, imm. 1, § 4, imm. 1, § 5, imm. 2 imaluunniit § 6, imm. 2-mi taaneqartunit nioqqutissanik akitsuusigassaatitaasunik amerlanernik eqqussisoq

2) § 1, imm. 3, § 2, imm. 1 aamma 2, § 5, imm. 1, § 8 imaluunniit § 9-mik unioqqutitsisoq.

3) § 2, imm. 3 naapertorlugu aalajangersakkanik unioqqutitsisoq.
*Imm. 2.*  Imm. 1-imi taaneqartutut unioqqutitsisoqarneratigut imaluunniit unioqqutitseriartoqaraluarneratigut akiliisitsinermik pillarneqaatissiilluniluunniit akiliisitsisoqanngikkaluartoq nioqqutissaq, taannaluunniit peqanngippat taassuma aningaasanngorlugu nalingata amerlaqatai, Kalaallit Nunaanni pinerluttaalisitsinermik inatsimmi malittarisassat malillugit arsaarinnissutigineqarsinnaapput.
*Imm. 3.*Imm. 1 malillugu akiliisitsinerit Nunatta Karsianut nakkartinneqartassapput. *Imm. 4.*Imm. 2 malillugu arsaarinnissutit Nunatta Karsianut nakkartinneqartassapput.

 *Atuutilerfik*

**§ 12.**  Nalunaarut una ulloq xx. november 2024 atuutilissaaq.
*Imm. 2.*Tamatumunnga peqatigitillugu tikinnermi nioqqutissanik akitsuuteqanngitsunik eqqussisinnaaneq pillugu nalunaarut nr. 6, 13. marts 2023-meersoq atorunnaarsinneqarpoq.

 *Kalaallit Nunaanni Namminersorlutik Oqartussat, ulloq xx. xxxxxx 2024*

**Erik Jensen**Aningaasaqarnermut Akileraartarnermullu Naalakkersuisoq

/ Nikolai S. Christensen